สาระลั่นปีนี้ประกันต้องโต15%
สมาชิกส่งนั่งเก้าอี้นายกประกันจับมือ&#8216;คปภ.&#8217;บุกพม่ารับเออีซี
31 ก.ค. 2555

สมาชิกส่งนั่งเก้าอี้นายกประกันจับมือ‘คปภ.’บุกพม่ารับเออีซี
นายกสมาคมประกันชีวิตคนใหม่ เดินหน้าดันเบี้ยปีนี้โต 15% คนไทยถือกรมธรรม์ 40% พร้อมจับมือ คปภ.บุกอาเซียน ประเดิมพม่ารายแรก
นายสาระ ล่ำซำ นายกสมาคมประกันชีวิตไทยคนใหม่ เปิดเผยว่า คณะกรรมการสมาคมชุดใหม่ยังมีนโยบายที่จะผลักดันให้ธุรกิจประกันชีวิตในปีนี้มีอัตราเติบโตไม่ต่ำกว่า 15% โดยมีเบี้ยรับรวมไม่ต่ำกว่า 3.77 แสนล้านบาท และมีอัตราการถือครองกรมธรรม์ไม่ต่ำกว่า 32% ของจำนวนประชากรทั้งประเทศ และคาดว่าสิ้นปีนี้จะเพิ่มเป็น 40%
นอกจากนี้ ก็จะร่วมกับสำนักงานคณะกรรมการกำกับและส่งเสริมการประกอบธุรกิจประกันภัย(คปภ.) ในการกำหนดแนวทางปฏิบัติเพื่อให้สอดคล้องกันไปในทิศทางเดียวกัน รวมทั้งปรับปรุงกฎเกณฑ์บางอย่างที่เป็นอุปสรรค และร่วมกันเผยแพร่ความรู้ความเข้าใจในการทำประกันชีวิตสู่ประชาชน รวมถึงการเตรียมพร้อมเพื่อรองรับการเปิดเสรีตามกรอบประชาคมเศรษฐกิจอาเซียน หรือเออีซี ที่จะมีขึ้นในปี 2558 จึงได้กำหนดนโยบายในการรุกและรับเอาไว้ว่าจะต้องเพิ่มขีดความสามารถของการแข่งขันทุกช่องทาง ส่งเสริมการพัฒนาธุรกิจประกันชีวิตให้มีการเติบโตอย่างมั่นคงและยั่งยืน
สำหรับธุรกิจประกันชีวิตในช่วง 5 เดือนที่ผ่านมา มีการเติบโตมาแล้ว 17% มีเบี้ยประกันรับรวม 1.46 แสนล้านบาท มีสัดส่วนการถือครองกรมธรรม์อยู่ที่ 30% ของจำนวนประชากรทั้งประเทศ ซึ่งทุกช่องทางมีการเติบโตอย่างต่อเนื่อง 
นายประเวช องอาจสิทธิกุล เลขาธิการ คปภ. กล่าวว่า ได้มอบนโยบายกับทางคณะกรรมการสมาคมประกันชีวิตชุดใหม่ โดยให้ภาคธุรกิจประกันชีวิตเตรียมพร้อมสำหรับการเปิดเสรีอาเซียน หรือเออีซี ในปี 2558 ซึ่งขณะนี้ คปภ.ได้วางแผนธุรกิจเชิงรุกไว้แล้ว โดยภายใน 12 เดือนนี้ มีแผนที่จะพาภาคธุรกิจประกันของไทยไปหารือกับหน่วยงานที่กำกับดูแลธุรกิจประกันในประเทศพม่า เพื่อหาโอกาสและเพิ่มช่องทางการลงทุนในพม่าให้ได้มากขึ้น เนื่องจากพม่าเพิ่งเปิดประเทศใหม่ ยังมีโอกาสการเข้าไปลงทุนได้อีกมาก หลังจากนั้นก็จะมาพิจารณาถึงประเทศในอาเซียนอื่นต่อไป
นอกจากนี้ คปภ.ยังต้องการให้ธุรกิจประกันชีวิตช่วยกันผลักดันให้ประชาชนไทยถือครองกรมธรรม์ให้เพิ่มมากขึ้น และในระยะยาวก็อยากให้ได้ถึง 100% จากปัจจุบันอยู่แค่ 30% เท่านั้น โดยเฉพาะตลาดในต่างจังหวัด ซึ่งอาจต้องกระตุ้นมากกว่านี้ ปัจจุบันยอดขายกรมธรรม์ประกันชีวิตส่วนใหญ่อยู่ในกรุงเทพฯ เป็นหลัก
นายประเวช กล่าวว่า ขณะเดียวกัน คปภ.ก็จะปรับบทบาทตัวเอง เป็นผู้วางกฎเกณฑ์ให้สถาบันการศึกษา หรือ หน่วยงานภาคเอกชน สามาถรพัฒนาตัวเองให้เป็นสถานที่รับสอบตัวแทนประกันชีวิต นอกจากนี้ก็จะมีการหารือกับสมาคมที่เกี่ยวกับกับธุรกิจประกันชีวิต และประกันวินาศภัย ไตรมาสละ 1 ครั้ง เพื่อรับฟังปัญหาและแลกเปลี่ยนความคิดเห็น เพื่อผลักดันให้ธุรกิจก้าวไปข้างหน้ารับมือกับ เออีซี มากขึ้น